ང་ཚོ་དང་།རྒྱ་ནག་གཞུང་གི་བར་འབྲེལ་བ་ཡོད་བཞིན་པ་འདི་དག་གལ་ཆེའི་དོན་སྙིང་ལྡན་པའི་འཕེལ་རྒྱས་གསར་པ་ཞིག་ལོ་འདིའི་ནང་མངོན་གྱུར་ཡོང་བའི་རེ་བ་ཡོད།ངོས་ནས་རྒྱ་ནག་གཞུང་གི་སེམས་འཚབ་ཁག་ལ་བསམ་ཤེས་དང་།དེ་བཞིན་བོད་མི་མང་ལའང་རང་དབང་དང་།ཞི་བདེ།ཆེ་མཐོང་བཅས་ཡོད་པའི་ཐོག་ནས་མི་ཚེ་སྐྱེལ་ཆོག་པ་བཅས་ཕྱོགས་གཉིས་ཀར་ཁེ་ཕན་ཡོད་པའི་ཕན་ཚུན་གཉིས་མོས་ཀྱི་ཐག་གཅོད་ཡག་པོ་ཞིག་ཡོང་ཐབས་སུ་འབད་བརྩོན་ཡོད་རྒུ་རྩལ་སྤྲུགས་བྱ་རྒྱུའི་བསམ་ཚུལ་ཕྱི་ལོ་༡༩༥༤ལོའི་དུས་སྐབས་དང་འདྲ་བར་ད་དུང་ཡང་འགྱུར་བ་མེད་པར་གནས་ཡོད།ལོ་བཅུ་ཕྲག་མང་པོའི་རིང་བོད་མི་རྣམས་གཞིས་བྱེས་གཉིས་སུ་ཁ་གྱེས་ཏེ་གནས་དགོས་བྱུང་ཡང་།རྒྱ་ཆེའི་བོད་མི་མང་ཚོགས་ཀྱིས་ངོས་ལ་ཡིད་ཆེས་བློ་གཏད་དང་།རེ་བ་ཧ་ཅང་ཆེན་པོ་བྱེད་བཞིན་ཡོད་ཅིང་།དེར་བརྟེན་ངོས་ལ་ཁོང་ཚོའི་ངོ་ཚབ་མཚོན་པའི་རང་དབང་ཅན་གྱི་མགྲིན་ཚབ་པ་ཞིག་བྱེད་རྒྱུའི་འགན་ཁུར་ཡོད་པའི་ཚོར་སྣང་ཡོང་གི་འདུགརྒྱ་ནག་གི་སྲིད་འཛིན་ཧུའུ་ཅིན་ཐའོ་ནི་བོད་ནང་གི་གནས་སྟངས་སྤྱི་དང་།ལྷག་པར་བོད་ཀྱི་དཀའ་རྙོག་སྐོར་རྒྱུས་མངའ་ཤེས་རྟོགས་ཟབ་པོ་ཡོད་པ་དེ་དག་བོད་ཀྱི་གནད་དོན་ཐག་གཅོད་བྱེད་པའི་བྱ་རིམ་ནང་མཐུན་རྐྱེན་དུ་འགྱུར་རེ་ཡོད་ལ།ངོས་ནས་བོད་དོན་གཉིས་མོས་ཐག་གཅོད་ཡོང་བའི་འབད་བརྩོན་བྱེད་པའི་སྐབས་འདིར་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་ད་ལྟའི་དབུ་ཁྲིད་རྣམ་པ་མཇལ་འཕྲད་ཞུ་རྒྱུའི་འདུན་པ་འཆང་བཞིན་ཡོད།